Suomen jääkiekkomaajoukkueen uusi päävalmentaja Lauri Marjamäki julkisti lopullisen joukkueensa syyskuussa pelattavaan World Cupiin perjantaina.

Menneellä kaudella sekä SM-liigassa että nuorten ja aikuisten MM-kisoissa hurmanneet hyökkääjät Sebastian Aho ja Patrik Laine läpäisivät seulan ja ovat mukana 12 vuoden taon jälkeen pelattavassa turnauksessa.

Aiemmin joukkueeseen oli valittu jo 16 pelaajaa, ja nyt Marjamäki sekä Leijonien GM Jere Lehtinen kertoivat loput seitsemän nimeä.

Laineen ja Ahon lisäksi joukkueeseen mahtuivat MM-turnauksen parhaaksi maalivahdiksi valittu Mikko Koskinen sekä puolustajat Jyrki Jokipakka, Sami Lepistö ja Ville Pokka. Myös kovassa vireessä NHL:ssä ollut hyökkääjä Erik Haula on joukkueessa.

- Viimeiset valinnat olivat äärimmäisen vaikeita. Onneksi pelaajatarkkailua on päästy tekemään laajalla rintamalla niin Euroopassa kuin Pohjois-Amerikassa, Lehtinen kertoi liiton tiedotteessa.

World Cup alkaa Kanadan Torontossa 17. syyskuuta.

- Suomalaisissa seuroissa ja maajoukkueissa tehdään hienoa työtä. Tästä kertoo omalta osaltaan se, että myös World Cup -joukkueessa on mukana monta suomalaisen junioripolun läpikäynyttä nuorta pelaajaa, Marjamäki kommentoi.

Suomen joukkue World Cupiin

Maalivahdit

Pekka Rinne, Nashville (NHL)

Tuukka Rask, Boston (NHL)

Mikko Koskinen, SKA Pietari (KHL, uusi nimi)

Puolustajat

Rasmus Ristolainen, Buffalo (NHL)

Sami Vatanen, Anaheim (NHL)

Olli Määttä, Pittsburgh (NHL)

Esa Lindell, Dallas (NHL)

Jyrki Jokipakka, Calgary (NHL, uusi nimi) Sami Lepistö, Ufa (KHL, uusi nimi) Ville Pokka, Chicago/Rockford (NHL/AHL, uusi nimi)

Hyökkääjät

Aleksander Barkov, Florida (NHL)

Jussi Jokinen, Florida (NHL)

Teuvo Teräväinen, Chicago (NHL)

Mikko Koivu, Minnesota (NHL)

Leo Komarov, Toronto (NHL)

Mikael Granlund, Minnesota, NHL

Valtteri Filppula, Tampa Bay (NHL)

Jori Lehterä, St. Louis (NHL)

Joonas Donskoi, San Jose (NHL)

Lauri Korpikoski, Edmonton (NHL)

Sebastian Aho, Kärpät (uusi nimi) Patrik Laine, Tappara (uusi nimi) Erik Haula, Minnesota (NHL, uusi nimi)

Jääkiekon World Cup pelataan Torontossa 17. syyskuuta - 2. lokakuuta.

Suomi saa alkusarjassa vastaansa Ruotsin ja Venäjän lisäksi Pohjois-Amerikan alle 23-vuotiaista pelaajista kootun joukkueen. Toisessa alkusarjan lohkossa kohtaavat isäntämaa Kanada, USA, Tshekki ja Euroopan yhdistelmäjoukkue.

Lohkojen kaksi parasta joukkuetta jatkavat semifinaaleihin, joiden voittajat puolestaan ratkovat turnauksen voiton paras kolmesta -menetelmällä pelattavassa loppuottelusarjassa.

Varsinaisen turnauksen lisäksi kukin joukkue pelaa syyskuun alussa kolme harjoitusottelua. Suomi kohtaa Ruotsin Helsingissä 8. syyskuuta. Joukkueet kohtaavat uudestaan 10.9. Göteborgissa, 13.9. Leijonat saa Washingtonissa vastaansa USA:n.